CELEX: 52015PC0560
Language: da
Date: 2015-11-10
Title: Forslag til RÅDETS GENNEMFØRELSESAFGØRELSE om bemyndigelse af Republikken Letland til at forlænge anvendelsen af en foranstaltning, der fraviger bestemmelserne i artikel 193 i Rådets direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 10.11.2015
            COM(2015) 560 final
            2015/0260(NLE)
            Forslag til
            RÅDETS GENNEMFØRELSESAFGØRELSE
            om bemyndigelse af Republikken Letland til at forlænge anvendelsen af en foranstaltning, der fraviger bestemmelserne i artikel 193 i Rådets direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Begrundelse og formål
            
            
               
                  I henhold til artikel 395 i Rådets direktiv 2006/112/EF af 28. november 2006 om det fælles merværdiafgiftssystem
                     1
                   (i det følgende benævnt "momsdirektivet") kan Rådet med enstemmighed på forslag af Kommissionen give en medlemsstat tilladelse til at anvende særlige foranstaltninger, der fraviger bestemmelserne i direktivet, for at forenkle afgiftsopkrævningen eller for at forhindre visse former for momsunddragelse eller momsundgåelse.
               
               
                  Ved brev registreret i Kommissionen den 30. marts 2015 anmodede Republikken Letland (i det følgende benævnt "Letland") om bemyndigelse til fortsat at anvende en foranstaltning, der fraviger momsdirektivets artikel 193. I overensstemmelse med momsdirektivets artikel 395, stk. 2, underrettede Kommissionen ved brev af 18. maj 2015 de øvrige medlemsstater om Letlands anmodning. Ved brev af 20. maj 2015 underrettede Kommissionen Letland om, at den var i besiddelse af alle de oplysninger, som den fandt nødvendige for at kunne vurdere anmodningen.
               
               
                  Den lettiske regering har anmodet om en forlængelse af gyldighedsperioden for den nuværende ordning med omvendt betalingspligt i forbindelse med levering af tømmer.
               
               
                  Hvad levering af tømmer angår, har Letland konstateret, at et betydeligt antal forhandlere ikke har været i stand til at overholde deres forpligtelser. Virksomhederne inden for denne sektor er for det meste små forhandlere, der ofte forsvinder uden at overføre den moms, de har beregnet af deres leverancer, til skattevæsenet, men samtidig efterlader kunden med en gyldig faktura, der giver ret til fradrag.
               
               
                  Under ordningen med omvendt betalingspligt, som er en fravigelse fra den generelle regel under momsdirektivets artikel 193, påhviler momsen ved indenlandske transaktioner kunden.
               
               
                  Den oprindelige undtagelse blev tilladt ved Rådets beslutning 2006/42/EF af 24. januar 2006
                     2
                  . Anvendelsen af fravigelsesforanstaltningen vedrørende levering af tømmer blev forlænget ved Rådets gennemførelsesafgørelse 2009/1008/EU af 7. december 2009
                     3
                  . Anvendelsen af fravigelsesforanstaltningen blev sidst forlænget ved Rådets gennemførelsesafgørelse 2013/55/EU af 22. januar 2013
                     4
                  .
               
               
                  Kommissionen kan på grundlag af den rapport, som det lettiske skattevæsen har fremlagt sammen med anmodningen om fortsat at anvende fravigelsesforanstaltningen, konstatere, at de forhold, der lå til grund for den oprindelige fravigelse, stadig gør sig gældende. På trods af en reduktion i antallet af tilfælde af svig i forbindelse med momsbetalinger til det nationale budget og momsunddragelse på markedet for tømmer siden ordningen for omvendt betalingspligt blev indført, hævder Letland, at risikoen stadig findes. En af de indikatorer, der viser, at risikoniveauet fortsat er højt, er antallet af registrerede virksomheder, som den statslige skatteadministration (SRS) har udpeget som skuffeselskaber i denne sektor. Disse erhvervsdrivende deltager i kunstige forretningsordninger for at mindske det momsbeløb, der skal betales til det nationale budget, eller øge det momsbeløb, der skal tilbagebetales fra det nationale budget til andre registrerede virksomheder, der deltager i disse ordninger. Ifølge Letland er det derfor vigtigt fortsat at anvende ordningen for omvendt betalingspligt vedrørende betaling af moms i Letland for transaktioner i forbindelse med tømmer.
               
               
                  Derfor bør der fortsat gives bemyndigelse til denne fravigelse for en begrænset periode.
               
            
            
               •Overensstemmelse med eksisterende politiske bestemmelser på området
            
            
               
                  Andre medlemsstater har fået bemyndigelse til lignende fravigelser fra momsdirektivets artikel 193.
               
            
            
               •Sammenhæng med Unionens politik på andre områder
            
            
               
                  Ikke relevant.
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Momsdirektivets artikel 395.
               
            
            
               •Nærhedsprincippet (for områder, der ikke er omfattet af enekompetence) 
            
         
         
            
               
                  I betragtning af den bestemmelse i momsdirektivet, som forslaget bygger på, henhører forslaget under EU's enekompetence. Nærhedsprincippet finder derfor ikke anvendelse. 
               
            
            
               •Proportionalitet
            
            
               
                  Forslaget er i overensstemmelse med proportionalitetsprincippet af følgende grunde.
               
               
                  Beslutningen vedrører en bemyndigelse til en medlemsstat på dennes egen anmodning og udgør ikke en forpligtelse.
               
               
                  Endvidere er foranstaltningen målrettet og begrænset til et mindre antal afgiftspligtige leverandører, i forhold til hvilke momsinddrivelsen har vist sig at være problematisk. På grund af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål. 
               
            
            
               •Reguleringsmiddel/reguleringsform
            
            
               
                  I henhold til artikel 395 i momsdirektivet er en fravigelse fra de fælles momsregler kun mulig, hvis Rådet med enstemmighed på forslag af Kommissionen giver tilladelse til det. Endvidere er en gennemførelsesafgørelse vedtaget af Rådet det bedst egnede reguleringsmiddel, da den kan rettes til individuelle medlemsstater.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               
                  Ikke relevant.
               
            
            
               •Ekspertbistand
            
            
               
                  Der har ikke været behov for ekstern ekspertbistand.
               
            
            
               •Konsekvensanalyse
            
            
               
                  Den foreslåede afgørelse har til formål at forenkle proceduren for opkrævning af afgiften og at forhindre en eventuel momsunddragelse eller momsundgåelse, og den kan derfor potentielt få en positiv økonomisk virkning.
               
               
                  Virkningen bliver i alle tilfælde begrænset på grund af fravigelsens snævre anvendelsesområde.
               
            
            
               4.VIRKNINGER FOR BUDGETTET
            
            
               
                  Forslaget har ingen konsekvenser for EU's budget.
               
            
            
               5.ANDRE ELEMENTER
            
            
               •Planer for gennemførelsen og foranstaltninger til overvågning, evaluering og rapportering
            
            
               
                  Forslaget indeholder en udløbsklausul i form af en frist fastsat til den 31. december 2018.
               
            
         
         
            
               
                  I tilfælde af at Letland påtænker endnu en forlængelse af anvendelsen af fravigelsesforanstaltningen efter 2018, bør der senest den 1. april 2018 indgives en evalueringsrapport til Kommissionen sammen med en anmodning om forlængelse.
               
            
            
               2015/0260 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om bemyndigelse af Republikken Letland til at forlænge anvendelsen af en foranstaltning, der fraviger bestemmelserne i artikel 193 i Rådets direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 291, stk. 2,
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  5
               , særlig artikel 395, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Ved brev registreret i Kommissionen den 30. marts 2015 anmodede Republikken Letland (i det følgende benævnt "Letland") om bemyndigelse til fortsat at anvende en foranstaltning, der fraviger bestemmelserne i direktiv 2006/112/EF om, hvem der er ansvarlig for indbetalingen af moms til skattevæsenet.
            
            
               (2)I overensstemmelse med artikel 395, stk. 2, i direktiv 2006/112/EF underrettede Kommissionen ved brev af 18. maj 2015 de øvrige medlemsstater om Letlands anmodning. Ved brev af 20. maj 2015 underrettede Kommissionen Letland om, at den rådede over alle nødvendige oplysninger for at kunne vurdere anmodningen.
            
            
               (3)Rådets beslutning 2006/42/EF
                  6
                bemyndigede Letland til at gøre modtageren betalingspligtig for moms på leverancer af tømmer.
            
            
               (4)Fristen for anvendelsen af fravigelsesforanstaltningen, som varede indtil den 31. december 2009, blev udvidet to gange ved Rådets gennemførelsesafgørelse 2009/1008/EU
                  7
                og Rådets gennemførelsesafgørelse 2013/55/EU
                  8
               .
            
            
               (5)De skatteundersøgelser og den relevante analyse af anvendelsen af ordningen, der er blevet gennemført af det lettiske skattevæsen, har påvist fravigelsesforanstaltningens positive virkning.
            
            
               (6)Kommissionen konstaterer, at de retlige og faktiske forhold, der har berettiget anvendelsen af fravigelsesforanstaltningen, ikke har forandret sig og fortsat er til stede. Letland bør derfor bemyndiges til at anvende foranstaltningen for endnu en begrænset periode.
            
            
               (7)Hvis Letland skulle få behov for en yderligere forlængelse af den fravigende foranstaltning udover 2018, bør der senest den 31. marts 2018 indsendes en rapport til Kommissionen sammen med anmodningen om forlængelse.
            
            
               (8)Fravigelsesforanstaltningen får ingen negative indvirkninger på Unionens egne indtægter hidrørende fra moms —
            
            
               VEDTAGET DENNE AFGØRELSE: 
            
            
               Artikel 1
            
         
         
            
               Artikel 2 i gennemførelsesafgørelse 2009/1008/EU affattes således: 
            
            
               "Artikel 2
            
            
               Denne afgørelse anvendes indtil den 31. december 2018. 
            
            
               Enhver anmodning om forlængelse af den foranstaltning, som denne afgørelse indeholder bestemmelser om, indgives til Kommissionen senest den 31. marts 2018 og ledsages af en rapport, der omfatter en gennemgang af anvendelsen af denne foranstaltning."
            
            
               Artikel 2
            
            
               Denne afgørelse er rettet til Republikken Letland.
            
            
               Udfærdiget i Bruxelles, den .
            
            
               
                     På Rådets vegne
               
               
                     Formand
               
            
            
               
               
                     Formand
               
            
         
         
            
                  
                     (1)
                  EUT L 347 af 11.12.2006, s. 1.
               
               
                  
                     (2)
                  EUT L 25 af 28.1.2006, s. 31.
               
               
                  
                     (3)
                  EUT L 347 af 24.12.2009, s. 30.
               
               
                  
                     (4)
                  EUT L 22 af 25.1.2013, s. 16.
               
               
                  
                     (5)
                  EUT L 347 af 11.12.2006, s. 1.
               
               
                  
                     (6)
                  Rådets beslutning 2006/42/EF af 24. januar 2006 om bemyndigelse af Letland til at udvide anvendelsen af en foranstaltning, der fraviger bestemmelserne i artikel 21 i Rådets sjette direktiv 77/388/EØF om harmonisering af medlemsstaternes lovgivning om omsætningsafgifter (EUT L 25 af 28.1.2006, s. 31).
               
               
                  
                     (7)
                  Rådets gennemførelsesafgørelse 2009/1008/EU af 7. december 2009 om bemyndigelse af Republikken Letland til at udvide anvendelsen af en foranstaltning, der fraviger artikel 193 i direktiv 2006/112/EF om det fælles merværdiafgiftssystem (EUT L 347 af 24.12.2009, s. 30).
               
               
                  
                     (8)
                  Rådets gennemførelsesafgørelse 2013/55/EU af 22. januar 2013 om ændring af gennemførelsesafgørelse 2009/1008/EU om bemyndigelse af Republikken Letland til at udvide anvendelsen af en foranstaltning, der fraviger artikel 193 i direktiv 2006/112/EF om det fælles merværdiafgiftssystem (EUT L 22 af 25.1.2013, s. 16).